Diari Oficial de la Generalitat Valenciana


Sumari del DOGV 9345, del 23-05-2022 (2022/4506)

RESOLUCIÓ de 19 de maig de 2022, del director general de l'Institut Valencià de Finances, per la qual es convoca la línia de finançament bonificat IVF AFIN - Productes Energètics.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   9345

Data del DOGV
:   23-05-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/4506


Data del document
:   19-05-2022

Organisme emissor
:   Institut Valencià de Finances

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 19 de maig de 2022, del director general de l'Institut Valencià de Finances, per la qual es convoca la línia de finançament bonificat IVF AFIN - Productes Energètics. [2022/4506]  
Antecedents  
I. El passat 11 de maig de 2022, el Consell General de l'IVF va autoritzar la creació de la línia de finançament bonificat IVF AFIN - Productes Energètics per a l'exercici 2022 per un import total de 50 milions d'euros. Aquesta línia de finançament està subjecta al que disposa l'article 171 de la Llei 5/2013, de 23 de desembre, de mesures fiscals, de gestió administrativa i financera i d'organització de la Generalitat.   
II. L'Institut Valencià de Finances ha reservat fons propis per valor de 50 milions d'euros per a finançar la part reembossable del finançament. La bonificació del tipus d'interés i el tram no reembossable dels préstecs es finançaran per parts iguals amb el fons promocional de l'IVF i per mitjà de la subvenció de capital concedida per la Conselleria d'Hisenda i Model Econòmic a l'Institut Valencià de Finances per a l'exercici 2022, a través de la línia pressupostària X7384000 «subvenció a l'ajuda al finançament de projectes empresarials» del programa 631.50 del pressupost de la Generalitat Valenciana, per import de 6,8 milions d'euros.   
Per tot el que s'ha exposat, resolc:  
I. Aprovar la convocatòria de finançament bonificat IVF AFIN- Productes Energètics que s'incorpora com a annex a aquesta resolució.  
  
II. La resolució entrarà en vigor l'endemà de ser publicada en el Diari Oficial de la Generalitat Valenciana.  
  
València, 19 de maig de 2022.- El director general IVF: Manuel Illueca Muñoz  
  
  
ANNEX   
  
Convocatòria de la línia de finançament   
«Préstec bonificat IVF AFIN - Productes Energètics  
En els últims mesos, a mesura que milloraven els indicadors sanitaris, hem assistit a una forta recuperació de l'activitat econòmica i l'ocupació a la Comunitat Valenciana. El creixement econòmic s'ha estés pràcticament a tots els sectors d'activitat, si bé alguns, com el turisme, de caràcter estacional, encara trigaran uns pocs mesos a recuperar els nivells prepandèmia. Les dades de l'Enquesta de població activa relatives a l'últim trimestre de 2021 són un reflex fidel de l'evolució positiva de l'economia valenciana i indica que el nombre d'ocupats a la Comunitat Valenciana ha augmentat en 9.400 persones respecte a la dada de l'últim trimestre anterior a l'esclat de la crisi sanitària (últim trimestre de 2019).  
La ràpida recuperació de l'activitat, unida a l'estalvi generat durant els períodes de confinament, ha provocat un creixement fort de la demanda no degudament compassat amb l'oferta de béns i serveis. De fet, des del tercer trimestre del 2021 s'ha anat observant una certa escassetat en el subministrament d'inputs clau per a alguns dels nostres sectors productius, com l'automobilístic, que ha acabat afectant les principals cadenes de valor a escala global. En aquest context de creixement fort de la demanda i estrangulació de l'oferta, l'economia valenciana ha experimentat un repunt de la inflació, els efectes de la qual amenacen a estendre's més enllà del curt termini. El març de 2022, el creixement anual de l'índex de preus al consum (IPC) ha superat ja el 10 % a la Comunitat Valenciana (9,8 % en el conjunt d'Espanya).   
  
No han sigut alienes a aquest procés les tensions geopolítiques registrades al tauler global en els últims mesos, després de l'esclat del conflicte bèl·lic entre Rússia i Ucraïna. La reacció de la Unió Europea i els seus principals socis internacionals, amb la imposició de sancions que han vingut a restringir les relacions comercials i financeres amb Rússia, ha generat un creixement important de la factura energètica, de profund abast per a l'economia europea, especialment dependent de la importació de productes energètics com el gas o el petroli. La situació recorda la crisi energètica de 1973, quan els principals països exportadors de petroli, organitzats al voltant de l'OPEP, van decidir restringir l'oferta de cru, com a reacció al suport dispensat per les potències occidentals a Israel en el context de la guerra del Iom Kippur. El subsegüent increment dels preus de l'energia va donar lloc a fortes tensions inflacionistes que, en incorporar-se a les expectatives dels agents econòmics, van ser molt duradores en el temps i van provocar una profunda recessió econòmica.   
No és estrany que, en vista del que va passar en la dècada dels setanta, el Govern d'Espanya haja volgut plantejar mesures de política econòmica tendents a limitar el període d'exposició de la nostra economia a aquest escenari inflacionista. El Reial decret llei 6/2022, de 29 de març, pel qual s'adopten mesures urgents en el marc del Pla nacional de resposta a les conseqüències econòmiques i socials de la guerra a Ucraïna, inclou un conjunt d'ambicioses mesures en l'àmbit energètic amb la intenció de a) garantir la competitivitat de la indústria intensiva en consum d'energia; b) actualitzar el règim retributiu específic de la producció d'energia elèctrica a partir de fonts d'energia renovables, cogeneració d'alta eficiència i residus; c) agilitzar els projectes d'energies renovables a fi d'afavorir la descarbonització de la nostra economia i reduir la dependència energètica d'Espanya; d) reduir la intensitat de les emissions de gasos d'efecte d'hivernacle i, especialment, e) limitar l'impacte en empreses i famílies de l'escalada del preu dels carburants. Amb aquesta finalitat, l'RDL 6/2022 introdueix una bonificació extraordinària i temporal en el preu de determinats productes energètics.   
  
En concret, dona dret a la bonificació l'adquisició dels productes següents:   
a) Gasolina (G95E5, G95E10, G95E5+, G98E5 i G98E10).   
b) Gasoil d'automoció habitual o «gasoil A» (GOA) i gasoil d'automoció de característiques millorades o «gasoil A+» (GOA+).   
c) Gasoil B (GOB).   
d) Gasoil per a ús marítim (MGO).   
e) GLP (gasos liquats de petroli per a propulsió de vehicles).   
f) GNC (gas natural comprimit liquat per a propulsió de vehicles).   
  
g) GNL (gas natural liquat per propulsió de vehicles).   
h) Bioetanol.   
i) Biodièsel.   
j) Mescles de gasolina amb bioetanol o de gasoil amb biodièsel que requerisquen etiquetatge específic. També donarà dret a la bonificació l'adquisició de l'additiu AdBlue, tal com es defineix en la norma ISO 22715.  
La bonificació, per import de 0,20 euros, s'aplica sobre el preu de venda al públic per cadascuna de les unitats de mesura següents:  
· Per cada litre dels productes previstos en les lletres a, b, c, d, e, h, i i j, així com de l'additiu AdBlue.   
· Per cada quilogram dels productes previstos en les lletres f i g.  
A efectes operatius, la bonificació s'articula comptant amb la col·laboració de les empreses que tenen la titularitat dels drets d'explotació de les instal·lacions de subministrament de combustibles i carburants al detall, així com la de les empreses que efectuen vendes directes als consumidors finals dels productes objecte de la bonificació. En concret, la col·laboració de les empreses consisteix a efectuar, en cada subministrament que es faça en les condicions assenyalades en l'RDL 6/2022, un descompte sobre el preu de venda al públic, impostos inclosos, equivalent a l'import de la bonificació. Posteriorment, els distribuïdors sol·liciten a l'Administració la devolució de les bonificacions efectuades.  
  
Lògicament, donat el temps transcorregut entre l'aplicació al client de la bonificació i la seua recuperació posterior davant de l'Agència Tributària, l'empresa col·laboradora es veu obligada a immobilitzar recursos financers que poden suposar un seriós menyscapte de la seua posició de liquiditat, especialment si tenim en compte que molts d'aquests distribuïdors són petites i mitjanes empreses amb un accés limitat al finançament bancari. En aquest sentit, el mateix RDL 6/2022 incorpora un mecanisme d'avançament per un import equivalent al 90 % del volum mitjà mensual de productes inclosos en l'àmbit objectiu de la bonificació venuts pel col·laborador en l'exercici 2021, fins a un límit màxim de 2.000.000 d'euros.  
Contactades les principals associacions del sector a la Comunitat Valenciana, el consens general és que l'avançament dissenyat en l'RDL 6/2022 poguera resultar insuficient per a cobrir totes les necessitats de finançament derivades de la bonificació plantejada. S'al·ludeix al fet que, davant de la complexitat administrativa inherent al procés de devolució, el reembossament d'efectiu pot retardar-se en el temps i provocar tensions de liquiditat. En aquest sentit, el Pla REACTIVA, aprovat per l'Acord del Govern Valencià de 8 d'abril de 2022, preveu la creació d'un instrument financer per part de l'Institut Valencià de Finances perquè les petites i mitjanes empreses valencianes col·laboradores de la bonificació puguen fer front a aquests problemes potencials de liquiditat. Es tractaria d'un finançament amb tipus d'interés equivalent al 0 % durant els primers 18 mesos del préstec, un termini de venciment de 4 anys, carència de capital de 18 mesos i un import màxim equivalent a la bonificació que correspondria al 200 % de la mitjana mensual facturada pel sol·licitant a la Comunitat Valenciana durant l'exercici 2021 per als productes inclosos en l'àmbit objectiu de la bonificació. Necessàriament el finançament comptaria amb l'aval financer de l'SGR de la Comunitat Valenciana, AFIN-SGR.  
  
En la reunió celebrada el passat 11 de maig de 2022, el Consell General de l'IVF va decidir autoritzar al director general de l'IVF la publicació de la convocatòria de l'instrument financer esmentat, amb la denominació de «PRÉSTEC BONIFICAT IVF AFIN - PRODUCTES ENERGÈTICS».  
Per això, dispose la publicació de la CONVOCATÒRIA de la línia de finançament «PRÉSTEC BONIFICAT IVF AFIN - PRODUCTES ENERGÈTICS» destinat a sostindre el capital circulant de les petites i mitjanes empreses de la Comunitat Valenciana, que col·laboren amb la bonificació del preu dels carburants, de conformitat amb el que estableix l'RDL 6/2022.  
  
Primer. Disponibilitat pressupostària i origen del finançament  
1. A l'empara d'aquesta convocatòria, l'Institut Valencià de Finances podrà atorgar finançament a tercers per un import màxim de 50 milions d'euros .   
2. El component d'ajuda dels préstecs, en concepte de bonificació del tipus d'interés i tram no reembossable, es finançarà amb càrrec a la línia pressupostària X7384000, «Subvenció a l'ajuda al finançament de projectes empresarials», del programa 631.50 del pressupost de la Generalitat Valenciana i per mitjà del Fons Promocional de l'IVF.   
  
3. El tram reembossable dels préstecs, per un valor mínim estimat de 48,75 milions d'euros, es finançarà amb recursos propis de l'IVF.   
  
  
Segon. Objecte de la convocatòria   
1. L'objecte de la present convocatòria és atorgar préstecs bonificats per a finançar autònoms i petites i mitjanes empreses que tinguen, almenys, un establiment, una sucursal de producció o una sucursal de desenvolupament d'activitat radicat a la Comunitat Valenciana. La quantia del finançament atorgat per l'IVF a l'empara d'aquesta convocatòria tindrà relació amb l'activitat econòmica desenvolupada pel sol·licitant a la Comunitat Valenciana o, si és el cas, amb l'activitat econòmica que preveu fer després de l'atorgament del finançament.   
  
2. La finalitat dels préstecs que es concediran a l'empara de la present convocatòria és l'atorgament de liquiditat als acreditats per a afrontar la bonificació extraordinària i temporal en el preu de venda al públic de determinats productes energètics i additius, regulada en el Reial decret llei 6/2022, de 29 de març, pel qual s'adopten mesures urgents en el marc del Pla nacional de resposta a les conseqüències econòmiques i socials de la guerra a Ucraïna.  
Concretament, donarà dret a la bonificació l'adquisició dels productes que s'indiquen a continuació, tal com es defineixen en els annexos de l'Ordre ITC/2308/2007, de 25 de juliol, per la qual es determina la forma de remissió d'informació al Ministeri d'Indústria, Turisme i Comerç sobre les activitats de subministrament de productes petrolífers:  
a) Gasolina (G95E5, G95E10, G95E5+, G98E5 i G98E10).  
b) Gasoil d'automoció habitual o «gasoil A» (GOA) i gasoil d'automoció de característiques millorades o «gasoil A+» (GOA+).  
c) Gasoil B (GOB).  
d) Gasoil per a ús marítim (MGO).  
e) GLP (gasos liquats de petroli per a propulsió de vehicles).  
f) GNC (gas natural comprimit liquat per a propulsió de vehicles).  
  
g) GNL (gas natural liquat per propulsió de vehicles).  
h) Bioetanol.  
i) Biodièsel.  
j) Mescles de gasolina amb bioetanol o de gasoil amb biodièsel que requerisquen etiquetatge específic.  
També donarà dret a la bonificació l'adquisició de l'additiu AdBlue, tal com es defineix en la norma ISO 22376.  
  
Tercer. Sectors exclosos  
No podran ser beneficiàries del finançament bonificat atorgat per l'IVF a l'empara de les normes generals i aquesta convocatòria de desenvolupament les entitats de dret públic, les universitats públiques, els organismes autònoms, les empreses públiques ni les societats mercantils públiques, entenent per tals aquelles en què més de la meitat del capital social pertanga directament o indirectament a una administració pública, les fundacions públiques i les societats participades majoritàriament per aquestes.  
  
Quart. Requisits per a ser beneficiari del finançament bonificat  
1. El beneficiari del finançament ha de tindre, almenys, un establiment, sucursal de producció o sucursal de desenvolupament d'activitat radicat a la Comunitat Valenciana. A més, ha d'operar en el sector del comerç al detall de combustible per a l'automoció en establiments especialitzats (CNAE 4730).  
2. El beneficiari ha de ser un treballador autònom donat d'alta en el Règim Especial de Treballadors Autònoms (REPTA) almenys des de l'exercici 2021, o una societat mercantil que tinga com a mínim un treballador en la data de la sol·licitud i la dimensió s'ajuste a la definició de pime de la Unió Europea (annex I d'aquesta convocatòria).   
  
3. El beneficiari haurà de disposar d'un aval financer atorgat per la Societat de Garantia Recíproca de la Comunitat Valenciana, AFI-SGR, pel 100 % del valor nominal i els interessos ordinaris del préstec sol·licitat a l'IVF. En aquest sentit, omplint l'imprés de sol·licitud el beneficiari autoritzarà l'IVF a sol·licitar en el seu nom, davant d'AFI-SGR, l'aval financer esmentat.   
4. El beneficiari ha d'estar en disposició de tindre totes les llicències, les autoritzacions i els permisos necessaris per al desenvolupament de la seua activitat i de complir la normativa nacional i comunitària que resulte aplicable i, en particular, en matèria de competència, contractació del sector públic i medi ambient.   
5. El beneficiari ha d'acreditar que està al corrent en el compliment de les obligacions tributàries amb l'Estat i la Generalitat, així com de les obligacions amb la Seguretat Social.  
6. El beneficiari no pot estar subjecte a una ordre de recuperació pendent després d'una decisió de la Comissió Europea que haja declarat una ajuda il·legal i incompatible amb el mercat comú.  
7. El beneficiari no pot trobar-se en cap de les circumstàncies següents, previstes en l'article 13 de la Llei 38/2003, de 17 de novembre, general de subvencions (LGS):  
a) Haver sigut condemnat per una sentència ferma a la pena de pèrdua de la possibilitat d'obtindre subvencions o ajudes públiques o per delictes de prevaricació, suborn, malversació de cabals públics, tràfic d'influències, fraus i exaccions il·legals o delictes urbanístics.  
  
b) Haver sol·licitat la declaració de concurs voluntari; haver sigut declarats insolvents en qualsevol procediment; trobar-se declarats en concurs, llevat que en aquest haja adquirit l'eficàcia un conveni; estar subjectes a intervenció judicial o haver sigut inhabilitats segons el Reial decret legislatiu 1/2020, de 5 de maig, pel qual s'aprova el text refós de la Llei concursal, sense que haja conclòs el període d'inhabilitació fixat en la sentència de qualificació del concurs.  
  
c) Haver sigut declarats culpables per una resolució ferma de qualsevol contracte subscrit amb l'Administració.  
  
d) Estar incursos, la persona física, els administradors de les societats mercantils o els qui tenen la representació legal d'altres persones jurídiques, en algun dels supòsits de la Llei 3/2015, de 30 de març, reguladora de l'exercici de l'alt càrrec de l'Administració general de l'Estat, de la Llei 53/1984, de 26 de desembre, d'incompatibilitats del personal al servei de les administracions públiques, o tractar-se de qualsevol dels càrrecs electius que regula la Llei orgànica 5/1985, de 19 de juny, del règim electoral general, en els termes que s'estableixen en aquesta o en la normativa autonòmica que regule aquestes matèries.  
  
e) Tindre la residència fiscal en un país o un territori qualificat reglamentàriament com a paradís fiscal.  
f) No estar al corrent de pagament d'obligacions per reintegrament de subvencions en els termes que es determinen reglamentàriament.  
g) Haver sigut sancionat mitjançant una resolució ferma amb la pèrdua de la possibilitat d'obtindre subvencions d'acord amb les lleis que així ho establisquen.  
h) No podran accedir a la condició de beneficiàries les agrupacions que preveu l'article 11.3 de l'LGS, paràgraf segon, quan concórrega alguna de les prohibicions anteriors en qualsevol dels membres.  
  
i) Les prohibicions d'obtindre subvencions afectaran també les empreses de les quals, per raó de les persones que les regeixen o d'altres circumstàncies, puga presumir-se que són continuació o que deriven (per transformació, fusió o successió) d'altres empreses en què hagen concorregut aquelles.  
8. Amb caràcter general, en la data de la sol·licitud, el beneficiari no ha d'estar en situació d'empresa en crisi entesa, d'acord amb el que estableix el punt 2.18 del Reglament (UE) 651/2014, de 17 de juny, general d'exempció per categories, com aquella empresa en la qual concórrega almenys una de les següents circumstàncies:  
a) Si es tracta d'una societat de responsabilitat limitada, quan haja desaparegut més de la meitat del seu capital social subscrit a conseqüència de les pèrdues acumulades; és el que ocorre quan la deducció de les pèrdues acumulades de les reserves (i de tots els altres elements que se solen considerar fons propis de la societat) condueix a un resultat negatiu superior a la meitat del capital social subscrit; a l'efecte d'aquesta disposició, ?societat de responsabilitat limitada- es refereix, en particular, als tipus de societats que s'esmenten en l'annex I de la Directiva 2013/34/UE (1), i ?capital social- inclou, quan siga procedent, tota prima d'emissió.   
b) Si es tracta d'una societat en què almenys alguns socis tenen una responsabilitat il·limitada sobre el deute de la societat, quan haja desaparegut per les pèrdues acumulades més de la meitat dels seus fons propis que figuren en la seua comptabilitat; a l'efecte d'aquesta disposició, ?societat en la qual almenys alguns socis tenen una responsabilitat il·limitada sobre el deute de la societat- es refereix, en particular, als tipus de societats que s'esmenten en l'annex II de la Directiva 2013/34/UE.   
  
c) Quan l'empresa estiga immersa en un procediment de fallida o insolvència o reunisca els criteris establits en el seu dret nacional per a ser sotmesa a un procediment de fallida o insolvència a petició dels seus creditors.   
d) Quan l'empresa haja rebut una ajuda de salvament i encara no haja reembossat el préstec o haja posat fi a la garantia, o haja rebut una ajuda de reestructuració i estiga encara subjecta a un pla de reestructuració.  
9. Malgrat el que estableix el punt anterior, les empreses que en la data de la sol·licitud estiguen en situació de crisi, segons el que estableix el punt 2.18 del Reglament (UE) 651/2014, de 17 de juny, general d'exempció per categories, podran acollir-se a aquesta convocatòria si, a 31 de desembre de 2019, no estaven en situació de crisi. També podran acollir-s'hi les empreses microempreses i petites empreses (en el sentit de l'annex I del Reglament general d'exempció per categories) que ja estigueren en crisi a 31 de desembre de 2019, sempre que no es troben immerses en un procediment concursal i no hagen rebut una ajuda de salvament o de reestructuració.  
  
10. El compliment dels requisits d'aquest article s'ha d'acreditar mitjançant la signatura de la declaració responsable. El fet de presentar aquesta declaració responsable facultarà l'IVF per a fer, en qualsevol moment, telemàticament o per altres mitjans, les comprovacions per mostreig o exhaustives necessàries per a verificar la conformitat de les dades consignades en aquestes declaracions.  
Cinqué. Obligacions dels beneficiaris   
Els beneficiaris del finançament bonificat regulat en aquesta convocatòria queden sotmesos a les obligacions següents:   
a) Justificar davant de l'IVF el compliment dels requisits i les condicions que determinen l'atorgament del finançament bonificat.   
b) Sotmetre's a les actuacions de comprovació que corresponguen a l'IVF, la Intervenció General de la Generalitat, la Sindicatura de Comptes o altres òrgans competents, tant nacionals com comunitaris, i aportar tota la informació que es requerisca en l'exercici de les actuacions anteriors.   
c) Comunicar a l'IVF, en la data de la signatura del contracte de préstec, l'obtenció de subvencions o ajudes, procedents de qualsevol administració o entitat, pública o privada, nacional o internacional.   
  
d) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'exercici adequat de les facultats de comprovació i control per part de l'IVF.   
e) Reintegrar l'import bonificat, íntegrament o parcialment, segons corresponga, incloent-hi, si és el cas, el tram no reembossable de capital, més els interessos legals, en el cas de revocació per incompliment dels requisits generals que estableix l'article 23 d'aquesta convocatòria.  
  
f) Mantindre l'activitat productiva de l'empresa o negoci per un període mínim d'activitat de dotze mesos a comptar de l'atorgament del finançament.  
  
Sisé. Forma de presentació de sol·licituds  
1. La sol·licitud de finançament s'haurà de dur a terme amb el formulari d'ompliment electrònic que preveu aquesta convocatòria com a annex II, i serà obligatori presentar-lo per Internet a través dels mitjans disponibles en el web de l'IVF (https://prestamos.ivf.es), amb signatura i registre electrònic.  
2. Per a fer la tramitació electrònica, el sol·licitant podrà utilitzar qualsevol dels sistemes de signatura electrònica admesos en la seu electrònica de la Generalitat (https://sede.gva.es/va/web/sede\_electronica/sede\_certificados), entre els quals hi ha el certificat electrònic emés per l'Agència Valenciana de Certificació.  
3. La presentació de la sol·licitud portarà implícita l'acceptació de les condicions d'aquesta convocatòria.  
   
Seté. Termini de presentació de sol·licituds   
1. Les sol·licituds podran presentar-se a partir de l'endemà de la publicació d'aquesta convocatòria en el Diari Oficial de la Generalitat Valenciana i en el lloc web de l'IVF.   
2. Es podran presentar sol·licituds fins al 30 de juny de 2022 o fins que s'esgote el pressupost indicat en l'article primer, punt 1, d'aquesta convocatòria.   
3. Per a coneixement general, l'IVF publicarà en la seua pàgina web i en el Diari Oficial de la Generalitat Valenciana la data en la qual es tancarà la convocatòria per la circumstància expressada en el paràgraf anterior.  
  
Huité. Documentació necessària per a la presentació de les sol·licituds  
La sol·licitud ha d'anar acompanyada de la documentació següent:  
1. Formulari de sol·licitud, segons s'indica en el formulari de la sol·licitud de finançament incorporat a l'annex II de la convocatòria. En cas que el sol·licitant siga una comunitat de béns (CB) o una societat civil (SC), el formulari de sol·licitud ha d'anar signat pel soci i autoritzat per la resta amb una signatura d'autorització degudament formalitzada.   
  
2. Identificació del sol·licitant:   
a) En el cas d'autònoms, s'ha d'aportar una fotocòpia del DNI, el passaport o la targeta de residència del sol·licitant (de tots els socis/comuners en cas que el sol·licitant siga SC o CB).   
b) En el cas de societats mercantils, s'ha d'aportar una fotocòpia del DNI, el passaport o la targeta de residència del representant legal de l'empresa sol·licitadora, amb capacitat per a subscriure el contracte de préstec, juntament amb la fotocòpia de l'escriptura d'apoderament. A més, s'ha d'incorporar a la sol·licitud la fotocòpia de l'escriptura de titularitat real i l'escriptura de constitució de la societat.  
c) Si la societat mercantil forma part d'un grup, s'han d'identificar les empreses del grup en un organigrama que ha d'incloure els percentatges de participació de cada societat. Per a cada empresa, s'ha de reflectir el nombre d'empleats, el balanç i el volum de negoci anual de l'empresa omplint el model de declaració de la condició de pime:  
  
https://www.gva.es/downloads/publicados/IN/26005\_ES.pdf.   
3. Documentació que acredite que els establiments per als quals se sol·licita l'avançament de la bonificació estan ubicats a la Comunitat Valenciana.  
4. Declaració responsable del compliment dels requisits per a ser beneficiari del finançament i del compromís exprés del compliment de les obligacions que, en cas de resultar-ne beneficiari, correspondrien al sol·licitant, segons consta en l'annex III.   
5. Detall d'altres ajudes rebudes i/o sol·licitades, procedents de qualsevol administració o entitat pública, nacional o internacional, amb especificació del règim d'ajuda al qual s'acullen, la quantia, la data d'atorgament i l'ens atorgant, segons consta en l'annex IV.   
6. Informació econòmica requerida als treballadors autònoms:  
a) Declaracions de l'Impost sobre la Renda de les Persones Físiques corresponents als exercicis 2019 i 2020.   
b) Autoliquidació del pagament fraccionat de l'IRPF (model 130) corresponent a l'últim trimestre tancat amb caràcter previ a la sol·licitud de finançament.   
c) Declaració resum anual de l'Impost sobre el Valor Afegit (model 390) corresponent a l'exercici 2021.  
d) Declaracions trimestrals de l'Impost sobre el Valor Afegit (model 303) corresponents als trimestres de 2022 tancats amb caràcter previ a la sol·licitud de finançament.   
e) Justificants de pagament dels rebuts mensuals de liquidació de cotitzacions (model RLC\*\*), corresponents al Règim Especial de Treballadors Autònoms de la Seguretat Social, dels dos últims mesos previs a la sol·licitud de finançament.   
f) Última declaració disponible d'operacions amb terceres persones (model 347).   
g) Distribució per any de venciment de les obligacions financeres, incloent-hi les que resulten de préstecs atorgats per les administracions públiques en el marc de la seua activitat de promoció econòmica. No és obligatori presentar-la en cas que la sol·licitud de finançament siga d'import inferior o igual a 50.000 euros.  
h) Còpia del rebut generat automàticament en introduir en el registre telemàtic, habilitat pel Ministeri d'Indústria Turisme i Comerç, la informació anual del sol·licitant, en relació amb la seua activitat de subministrament de productes petrolífers corresponent a l'exercici 2021, d'acord amb l'Ordre ITC/2308/2007, de 25 de juliol. El sol·licitant ha d'enviar la informació individualitzada per a cada establiment comercial situat a la Comunitat Valenciana del qual és titular. En cas que el sol·licitant siga titular d'establiments situats fora de la Comunitat Valenciana i haja optat per la modalitat de remissió agrupada (annex F.1.1.A) de l'esmentada ordre, haurà d'aportar addicionalment al rebut conjunt el desglossament per establiments (incloent-hi tots els establiments, estiguen o no ubicats a la Comunitat Valenciana).  
  
i) Formulari IVF per a l'estimació de l'import màxim del préstec segons la venda anual de productes petrolífers en 2021 per establiment.  
  
j) Detall per establiment de les compres d'additiu AdBlue en litres fetes en els establiments situats a la Comunitat Valenciana durant l'exercici 2021.  
7. Informació econòmica requerida a les comunitats de béns, societats civils i a les societats mercantils que, individualment i juntament amb el grup d'empreses del qual eventualment formen part, compleixen els requisits de l'article 10.1.b:   
a) Declaracions de l'Impost de Societats corresponents als exercicis 2019 i 2020;  
b) En cas de comunitats de béns, model 184 d'entitats en règim d'atribució de rendes, declaracions de l'Impost sobre la Renda de les Persones Físiques corresponents als dos anys immediatament anteriors a la data de la sol·licitud de finançament de tots els socis comuners, així com justificant de pagament dels dos últims rebuts mensuals de liquidació de cotitzacions (model RLC), corresponent al Règim Especial de Treballadors Autònoms de la Seguretat Social de tots els socis comuners.  
c) Declaració resum anual de l'Impost sobre el Valor Afegit (model 390) corresponent a l'exercici 2021.  
d) Declaracions trimestrals de l'Impost sobre el Valor Afegit (model 303) corresponents als trimestres transcorreguts des de l'inici de 2022 fins a la data de la sol·licitud;   
e) Última declaració disponible d'operacions amb terceres persones (model 347);   
f) Distribució per any de venciment de les obligacions financeres, incloent-hi les que resulten de préstecs atorgats per les administracions públiques en el marc de la seua activitat de promoció econòmica. No és obligatori presentar-la en cas que la sol·licitud de finançament siga d'import inferior o igual a 50.000 euros.  
g) Còpia del rebut generat automàticament en introduir en el registre telemàtic, habilitat pel Ministeri d'Indústria Turisme i Comerç, la informació anual del sol·licitant, en relació amb la seua activitat de subministrament de productes petrolífers corresponent a l'exercici 2021, d'acord amb l'Ordre ITC/2308/2007, de 25 de juliol. El sol·licitant ha d'enviar la informació individualitzada per a cada establiment comercial situat a la Comunitat Valenciana del qual és titular. En cas que el sol·licitant siga titular d'establiments situats fora de la Comunitat Valenciana i haja optat per la modalitat de remissió agrupada (annex R.2.5.L) de l'esmentada ordre, haurà d'aportar addicionalment al rebut conjunt el desglossament per establiments (incloent-hi tots els establiments, estiguen o no ubicats a la Comunitat Valenciana).  
  
h) Formulari IVF per a l'estimació de l'import màxim del préstec segons la venda anual de productes petrolífers en 2021 per establiment.  
  
i) Detall per establiment de les compres d'additiu AdBlue en litres fetes en els establiments situats a la Comunitat Valenciana durant l'exercici 2021.  
8. Les societats mercantils que, individualment o juntament amb el grup d'empreses del qual eventualment formen part, no complisquen els requisits de l'article 10.1.b per a considerar-se microempreses, han d'aportar la mateixa informació econòmica que l'enumerada en l'article de 8.7 per a micropimes i, addicionalment, la documentació següent:   
a) Comptes anuals corresponents a l'exercici 2021. Si en la data de la sol·licitud l'empresa no disposa encara dels estats financers formulats, haurà d'aportar balanç i compte de pèrdues i guanys previsionals corresponents a aquest exercici. A aquest efecte, s'entén per estats financers de l'exercici X aquells la data de tancament dels quals es produeix entre el 30 de juny de X, inclòs, i el 30 de juny de X+1, exclòs.   
  
b) Si forma part d'un grup d'empreses, definit segons l'article 42 del Codi de comerç, obligat a elaborar estats financers consolidats, haurà d'adjuntar també els comptes anuals consolidats del grup, corresponents als exercicis 2019 i 2020. Si, en la data de la sol·licitud, el grup no disposa encara d'estats financers consolidats per a l'exercici 2021, ha d'aportar el balanç i el compte de pèrdues i guanys provisionals consolidats, corresponents a l'exercici esmentat.  
  
c) Informe actualitzat de riscos emés per la Central d'Informació de Riscos del Banc d'Espanya (CIRBE).   
9. En cas de presentar-se sol·licituds que no s'hagen omplit aportant tota la informació que es requereix i/o que no hagen adjuntat tota la documentació que s'estableix en la convocatòria, l'IVF requerirà l'interessat perquè, en el termini de cinc dies hàbils des de la notificació, esmene la falta o aporte els documents preceptius, amb la indicació que, si no ho fa així, la seua petició es considerarà desistida.   
  
10. Els requeriments s'han d'efectuar per mitjans electrònics. Si transcorren cinc dies hàbils sense que el sol·licitant accedisca al contingut del requeriment, s'entendrà que la notificació s'ha rebutjat i el tràmit de notificació es considerarà efectuat.  
11. Sense perjudici del que estableix aquest article, l'IVF podrà, posteriorment a la sol·licitud, requerir a la persona sol·licitadora qualsevol altra dada, document i informe complementari que resulte necessari per a resoldre l'expedient.  
Nové. Procediment de valoració de les sol·licituds   
1. El procediment d'atorgament és el de concurrència competitiva, segons el que preveu l'article 165.2, apartat f, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, tenint en compte exclusivament l'ordre de presentació de les sol·licituds, fins a esgotar l'import que preveu l'article 1.1 d'aquesta convocatòria, sense que calga establir una comparació entre sol·licituds ni la prelació entre aquestes.  
2. Concretament, els serveis tècnics de l'IVF duran a terme les actuacions següents:   
a) Comprovació del compliment dels requisits del beneficiari i elegibilitat del projecte, prestant especial atenció al fet que la quantia del préstec sol·licitat tinga relació amb l'activitat econòmica realitzada pel sol·licitant a la Comunitat Valenciana.   
b) Determinació de l'import de les despeses elegibles finançables.  
c) Sol·licitud, en nom del sol·licitant del finançament bonificat, d'aval financer davant de la Societat de Garantia Recíproca de la Comunitat Valenciana, AFIN-SGR, per import equivalent al 100 % del valor nominal i els interessos ordinaris del préstec.  
d) Comprovació que l'informe de riscos elaborat per l'entitat avaladora és favorable i confirma de manera indubtable la capacitat de repagament del sol·licitant.  
e) Anàlisi conductual del sol·licitant, tenint en compte el resultat d'operacions de finançament atorgades per l'IVF en el passat, així com la informació disponible sobre aquest tema en les bases de dades de morositat a les quals l'Institut tinga accés.   
f) Tramitació de l'Informe de prevenció del blanqueig de capitals i el finançament del terrorisme, elaborat amb la supervisió de la Unitat Tècnica de PBCiFT de l'IVF.   
3. Per a aquells projectes que resulten elegibles, tenint en compte el resultat de les actuacions relacionades en l'apartat 2 d'aquest article, l'IVF dictaminarà l'aprovació (o, si no és el cas, denegació) del finançament.   
4. D'acord amb la sol·licitud de finançament i les característiques del projecte, l'IVF establirà les condicions financeres del préstec, així com l'import i el termini. En el marc d'aquesta convocatòria, els serveis tècnics de l'IVF no podran proposar, en cap cas, operacions de deute subordinat.   
  
Desé. Característiques dels préstecs bonificats   
1. El valor nominal del préstec no podrà ser inferior a 20.000 euros, ni superior a 1.000.000 d'euros. Sense perjudici del que s'ha indicat abans:   
a) L'import del préstec no ha de superar l'import estimat de la bonificació corresponent al sol·licitant (BE) per les vendes de productes energètics bonificats previstes a la Comunitat Valenciana per a un període de dos mesos, d'acord amb l'expressió següent:  
  
  
  
Llegenda:  
i: un subíndex que fa referència a l'establiment comercial  
Ai: la suma del nombre total de litres venuts per l'establiment i en 2021 a la Comunitat Valenciana dels productes previstos en les lletres a, b, c, d, e, h, i i j de l'article 2.2 de la present convocatòria, així com de l'additiu AdBlue, més el nombre total de quilograms venuts en 2021 a la Comunitat Valenciana dels productes previstos en les lletres f i g del mateix article.  
Bi: nombre de mesos amb activitat comercial de l'establiment i durant 2021. Si no s'aporta informació en sentit contrari, l'IVF assumirà activitat comercial durant 12 mesos.   
b) El valor nominal del préstec no podrà ser superior a 150.000 euros si el sol·licitant és un autònom, o a 300.000 euros si és una microempresa, d'acord amb la definició de l'annex I d'aquesta convocatòria.  
c) Els límits que, respecte del valor nominal del préstec, estableix aquest article hauran d'entendre's com a relatius al grup d'empreses al qual pertany, si és el cas, l'empresa sol·licitant de finançament, de manera que la suma del finançament bonificat que, a l'empara d'aquesta convocatòria, atorgue l'IVF al grup d'empreses del sol·licitant no podrà excedir en cap cas els límits esmentats.   
d) Els límits que, respecte del valor nominal del préstec, estableix aquest article hauran d'entendre's com a relatius a l'exercici 2022, de manera que la suma del finançament bonificat que, a l'empara d'aquesta convocatòria o altres, atorgue l'IVF al sol·licitant de finançament no podrà excedir en cap cas els límits esmentats.   
2. Les operacions de finançament atorgades a l'empara de la present convocatòria tindran un termini d'amortització màxim de quatre anys amb possibilitat d'un període de carència d'amortització de capital de fins a sis trimestres, inclòs en aquest termini.  
3. El tipus d'interés del finançament serà el 0 % per les sis primeres liquidacions trimestrals. Una vegada transcorregut aquest termini, el tipus d'interés que s'aplicarà s'obtindrà com a suma del tipus d'interés Euríbor a un any, amb límit inferior 0 %, i el marge de risc de crèdit de l'1,50 %.   
4. Les liquidacions d'interessos seran trimestrals, els dies 15 de març, juny, setembre i desembre. Els préstecs s'han d'amortitzar per trimestres vençuts, transcorregut el període de carència, si és el cas, i coincidint amb la liquidació dels interessos.   
5. En les operacions atorgades a l'empara d'aquesta convocatòria no s'aplicaran comissions d'obertura ni de cancel·lació dels préstecs, sense perjudici del que estableixen els articles 23 i 24.   
  
Onzé. Tram no reembossable  
1. Els préstecs atorgats a l'empara d'aquesta convocatòria incorporen un component d'ajuda en forma de tram no reembossable (TNR), equivalent al 2,25 % del valor nominal de l'operació.   
2. El tipus d'interés aplicable al tram no reembossable del préstec serà idèntic al que s'aplique al tram reembossable. Les liquidacions d'interessos del TNR seran trimestrals, els dies 15 de març, juny, setembre i desembre, coincidint amb les liquidacions d'interessos del préstec.  
  
3. El tram no reembossable reportarà interessos fins al final de la vida del préstec, moment en què serà procedent la cancel·lació sense cap contraprestació per part del beneficiari, amb les excepcions que es deriven de les condicions de revocació de la bonificació, establides en l'article 23. No obstant això, en el cas que, per les circumstàncies que s'assenyalen en els articles 18, 19 i 20, es produïsca una variació bé en el valor nominal del préstec o bé en el termini de l'operació, l'IVF reestimarà l'import del tram no reembossable d'acord amb els percentatges inclosos en els apartats anteriors, sense perjudici del que estableix l'article 19.5.  
4. L'IVF haurà d'informar el sol·licitant sobre l'import de les diferents quotes trimestrals que, en concepte d'amortització, estarà obligat a satisfer en cas de revocació del tram no reembossable del préstec. Aquesta informació s'inclourà en el contracte de préstec.  
  
Dotzé. Despeses finançables elegibles   
A l'efecte d'aquesta convocatòria, es consideren despeses finançables elegibles les necessitats de capital circulant que es deriven de la bonificació del preu de determinats productes energètics i additius, de conformitat amb el que estableix l'RDL 6/2021. En concret, l'IVF finançarà l'import previst de la bonificació per a l'activitat comercial del sol·licitant a la Comunitat Valenciana per un període màxim de dos mesos.   
  
Tretzé. Justificació de les despeses finançables elegibles   
Es considerarà justificada la destinació del finançament bonificat aprovat a l'empara de la present convocatòria si l'import del préstec formalitzat és igual o inferior a l'import de la bonificació estimada per al sol·licitant en les activitats comercials desenvolupades a la Comunitat Valenciana per a un període màxim de dos mesos (BE), d'acord amb l'expressió següent:  
  
  
  
Llegenda:  
i: un subíndex que fa referència a l'establiment comercial  
Ai: la suma del nombre total de litres venuts per l'establiment i en 2021 a la Comunitat Valenciana dels productes previstos en les lletres a, b, c, d, e, h, i i j de l'article 2.2 de la present convocatòria, així com de l'additiu AdBlue, més el nombre total de quilograms venuts en 2021 a la Comunitat Valenciana dels productes previstos en les lletres f i g del mateix article.  
Bi: nombre de mesos amb activitat comercial de l'establiment i durant 2021. Si no s'aporta informació en sentit contrari, l'IVF assumirà activitat comercial durant 12 mesos.   
  
Catorzé. Normativa d'ajudes d'estat  
1. El finançament atorgat a l'empara d'aquesta convocatòria s'ha d'adequar al que es preveu en el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis i a la seua publicació en el Diari Oficial de la Unió Europea (DO L 352 de 24.12.2013), que ha sigut modificat pel Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents (DO L 215 de 07.07.2020).  
  
2. En concret, l'operació s'ha d'ajustar al que estableix l'article 14 bis, respectant les regles d'acumulació de l'article 15 d'aquesta convocatòria.  
  
Catorzé bis. Operacions de finançament subjectes al règim d'ajudes de minimis  
1. S'ajustaran al que estableix aquest article els préstecs bonificats que, a l'empara d'aquesta convocatòria, s'hagen atorgat atenent el que preveu el Reglament (CE) núm. 1407/2013, de la Comissió, de 18 de desembre de 2013, relatiu a les ajudes de minimis.   
2. A l'efecte d'aplicar la normativa europea en matèria d'ajudes d'estat, i una vegada establides les condicions financeres del préstec, així com l'import, el termini i les garanties, els serveis tècnics de l'IVF calcularan l'ajuda implícita equivalent, que serà igual a l'estalvi de la càrrega financera que suposa per als beneficiaris respecte d'un préstec alternatiu a preus de mercat.  
3. A fi de calcular l'ajuda implícita equivalent, es tindran en consideració els conceptes següents:  
a. La diferència entre el tipus d'interés aprovat per a l'operació i el tipus d'interés de referència, que resultaria en aplicar la Comunicació de la Comissió Europea relativa a la revisió del mètode de fixació del tipus de referència i actualització (DOUE C 14, de 19.1.2008).  
b. El tram no reembossable del préstec, calculat segons el que estableix aquesta convocatòria.  
4. Quant al tipus de referència establit per la comunicació esmentada de la Comissió Europea (DOUE C 14, de 19.1.2008), i d'acord amb l'article 9.4 que impedeix a l'IVF concedir finançament subordinat a l'empara d'aquesta convocatòria, els serveis tècnics de l'IVF calcularan el tipus de referència com a suma del tipus d'interés Euríbor a un any i el marge previst per la Comunicació de la Comissió Europea (DOUE C 14, de 19.1.2008) per a la categoria de qualificació creditícia del sol·licitant de finançament:  
  
 LGD  
Rating <30 % 30 %  
A 0,60 % 0,75 %  
BBB 0,75 % 1,00 %  
BB 1,00 % 2,20 %  
B 2,20 % 4,00 %  
  
  
5. A l'efecte del càlcul de l'ajuda, en operacions financeres amb aval d'AFI-SGR pel 100 % dels interessos ordinaris i el valor nominal del préstec, el tipus d'interés de referència se situarà en l'1,5 %, que coincideix amb el tipus d'interés vigent en data de 31/12/2021 en la major part dels convenis subscrits per l'entitat avaladora valenciana amb els bancs comercials privats que operen al territori.  
6. En el marc d'un projecte d'inversió cofinançat amb entitats financeres privades, l'IVF podrà utilitzar com a tipus d'interés de referència el més alt dels tipus d'interés aplicats per les entitats cofinançadores en transaccions pari passu. A aquest efecte, perquè una operació de cofinançament es considere pari passu, hauran de complir-se les condicions següents:   
a. El finançament bancari complementari s'ha atorgat al mateix temps que el de l'IVF, o en un lapse en què no han canviat materialment les condicions financeres del client.  
b. Les condicions de l'operació són les mateixes per a l'IVF que per als bancs privats que cofinancen el projecte d'inversió, en termes de termini, garanties, carències i calendari de venciments.  
c. El finançament atorgat per la banca privada és substancial, i no simbòlic o marginal, en el conjunt del projecte d'inversió finançat.   
  
d. La posició de partida tant de l'IVF com de l'entitat o les entitats financeres privades és comparable, en el sentit que:  
i. el risc previ de l'IVF respecte del client és de quantia similar,  
  
ii. el préstec genera les mateixes sinergies en un cas i l'altre, i els costos de transacció que ha d'assumir el client per qualsevol circumstància concreta són similars en les operacions signades amb l'IVF que en les signades amb l'entitat o les entitats financeres que cofinancen el projecte d'inversió.   
7. L'import de l'ajuda implícita equivalent es calcularà actualitzant els imports bonificats al seu valor en el moment en què es concedisca el finançament. El tipus d'interés que s'ha d'emprar a l'efecte d'actualització serà el tipus d'actualització aplicable en el moment en què es concedisca l'ajuda, d'acord amb la Comunicació de la Comissió Europea (DOUE C 14, de 19.1.2008).  
8. L'import total de les ajudes de minimis que es pot atorgar a una única empresa no podrà excedir 200.000,00 euros durant qualsevol període de tres exercicis fiscals (l'actual i els dos anteriors), o de 100.000,00 euros en el cas de les empreses que operen en el sector de transport de mercaderies per carretera. Aquestes quantitats estan expressades en termes bruts, és a dir, abans de qualsevol deducció en concepte de fiscalitat.  
En el cas de fusions o adquisicions d'empreses, totes les ajudes de minimis que s'hagen atorgat anteriorment a qualsevol de les empreses que es fusionen es tindran en compte per a determinar si l'atorgament d'una nova ajuda de minimis a la nova empresa o a l'empresa adquirent supera el límit màxim pertinent.  
No podran ser beneficiàries de les línies i els programes de finançament bonificat, acollides al Reglament (UE) 1407/2013, de 18 de desembre:   
a. Les empreses que operen en els sectors de la pesca i l'aqüicultura, regulat pel Reglament (CE) núm. 104/2000, del Consell.  
b. Les empreses que operen en el sector de la transformació i la comercialització de productes agrícoles en els casos següents:  
i. Quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades.  
ii. Quan l'ajuda estiga supeditada al fet que una part o la totalitat repercuteix en productes primaris (agricultors).  
c. Les activitats relacionades amb l'exportació a països tercers o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
d. Les ajudes condicionades a la utilització de productes nacionals en comptes d'importats.  
e. Tampoc podran aprovar-se sol·licituds de finançament bonificat pel que fa al Reglament 1407/2013 per a les empreses dedicades a la producció primària de productes agrícoles.  
  
Quinzé. Acumulació del finançament bonificat atorgat per l'IVF a l'empara d'aquesta convocatòria amb altres ajudes i subvencions  
  
Les ajudes de minimis concedides segons el Reglament 1407/2013 podran acumular-se amb:  
a. altres ajudes de minimis concedides d'acord amb el Reglament (UE) núm. 360/2012, de la Comissió, fins al límit màxim que estableix aquest últim reglament, i   
b. altres ajudes de minimis concedides d'acord amb altres reglaments de minimis fins al límit màxim pertinent que s'estableix en l'article 3, apartat 2, d'aquest Reglament 1407/2013 (200.000 euros en tres exercicis fiscals).  
Les ajudes no s'acumularan amb cap altra ajuda estatal relacionada amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedeix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics es podran acumular a altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
  
Setzé. Aprovació del finançament bonificat   
1. Una vegada avaluades les sol·licituds en els termes que preveu l'article 9 d'aquesta convocatòria, l'òrgan competent de l'IVF decidirà sobre l'aprovació o no del finançament bonificat.   
2. La resolució de concessió haurà de preveure l'estructuració de l'operació de finançament en dos trams diferenciats. El primer correspondrà al tram reembossable del préstec i serà finançat amb càrrec a fons propis de l'IVF; mentre que el segon correspondrà a l'ajuda atorgada en forma de tram no reembossable del préstec i serà finançat amb càrrec a la línia pressupostària X7384000, «Subvenció a l'ajuda al finançament de projectes empresarials», del programa 631.50 del pressupost de la Generalitat Valenciana, per import de 6,8 milions d'euros, i eventualment del Fons Promocional de l'IVF.   
  
3. La resolució haurà de determinar amb exactitud les condicions financeres de l'operació, així com dels diferents trams en els quals aquesta operació s'estructura. Aquestes condicions hauran de ser acceptades expressament pel sol·licitant i seran immodificables en la formalització del contracte de préstec, a excepció del que disposen els articles 18 i 19 d'aquesta convocatòria.  
4. Així mateix, s'haurà d'indicar a títol informatiu l'import de l'ajuda que s'estima en el moment de la concessió de l'operació, tenint en compte el que disposa l'article 14 bis d'aquesta convocatòria. L'import definitiu d'aquesta, que dependrà de l'import realment disposat, serà notificat al beneficiari i a la Base nacional de subvencions.   
5. Tant la resolució de concessió com el contracte de préstec hauran de fer constar el tipus d'interés que l'IVF hauria carregat a l'operació en cas de no comptar amb ajuda pública.  
6. La resolució de concessió haurà d'establir el termini màxim per a la formalització de l'operació, que no podrà excedir de tres mesos. Aquest termini admetrà una única pròrroga de tres mesos més, amb autorització prèvia del director general de l'IVF mitjançant resolució degudament motivada.   
  
Desseté. Formalització del contracte de préstec  
1. Després de l'aprovació del finançament bonificat, s'haurà de formalitzar entre l'IVF i el sol·licitant-beneficiari el contracte de préstec en un document públic, el qual tindrà tots els efectes a partir de la signatura entre les parts.  
2. El contracte de préstec haurà de recollir tots els requisits específics d'aquest, derivats de l'aplicació d'aquesta convocatòria, així com les condicions particulars amb vista a l'execució d'aquest (estructura del finançament per trams, bonificació de l'operació, disposició dels fons, amortitzacions anticipades, justificació de l'aplicació dels fons rebuts, facultats de control per part de l'IVF, règim d'ajuda d'estat aplicable i import de l'ajuda calculada d'acord amb aquest).   
  
3. Els contractes de préstec mitjançant els quals es formalitzen les operacions de finançament se sotmetran al dret privat.  
  
Dihuité. Disposició dels fons  
1. El desembossament dels préstecs es produirà d'una sola vegada, a requeriment del sol·licitant.   
2. En cas que el beneficiari sol·licite desembossament per import inferior al valor nominal del préstec reflectit en el contracte, l'import del préstec quedarà fixat en la quantia efectivament disposada. En aquest supòsit, l'IVF emetrà una resolució que modificarà l'acord d'atorgament del finançament bonificat i que anul·larà el compromís per la part no disposada. Així mateix, es revisarà l'estimació de l'ajuda d'acord amb el que es disposa en l'article 14 bis d'aquesta convocatòria.   
  
  
Denové. Modificació de les condicions del finançament bonificat  
  
1. En cas que sorgisquen circumstàncies degudament justificades que alteren les condicions recollides en l'atorgament del finançament bonificat, el beneficiari podrà sol·licitar-ne la modificació.  
  
2. A més dels supòsits regulats en l'article 18 d'aquesta convocatòria, es podran modificar les condicions inicials del finançament en les circumstàncies següents:  
a. Canvis de titularitat, operacions de transformació societària, fusió o escissió, sempre que el nou titular continue complint tots els requisits generals i específics que estableix aquesta convocatòria.  
  
b. Ampliació del termini d'amortització del préstec que derive de circumstàncies sobrevingudes i que foren imprevisibles amb un comportament diligent del beneficiari en el moment en què va tindre lloc l'atorgament del finançament, o que foren previsibles però inevitables.  
  
En cap cas es considerarà com a causa justificativa de l'ampliació del termini d'amortització la situació econòmica del beneficiari.  
3. Per a valorar la procedència de la modificació sol·licitada, els serveis tècnics de l'IVF podran requerir tota la informació i la documentació que consideren convenient i hauran d'informar favorablement, si és el cas, sobre la modificació d'acord amb les raons oferides pel beneficiari.  
4. En tot cas, no es podrà modificar l'atorgament del finançament bonificat si les circumstàncies al·legades per a justificar la procedència de la modificació han determinat quan era oportú desestimar la sol·licitud efectuada.  
5. Les modificacions dels préstecs no podran suposar, en cap cas, un increment de l'import de l'ajuda implícita equivalent establida en l'aprovació del finançament bonificat. L'IVF comprovarà expressament que les modificacions plantejades pel beneficiari del finançament bonificat no suposen en cap cas l'incompliment del règim d'ajudes d'estat al qual s'acull l'operació, segons el que disposen els articles 14, 14 bis i 15 d'aquesta convocatòria.   
  
6. Autoritzada la modificació de l'acord aprovatori del finançament bonificat, s'haurà de formalitzar l'addenda corresponent al contracte de préstec, en un document públic, i regirà, referent a això, el que estableix l'article 17 d'aquesta convocatòria.  
7. Tant l'acord de modificació com l'addenda al contracte del préstec hauran de reflectir l'impacte del canvi en les condicions de finançament en cadascun dels trams en què s'estructura el préstec.  
  
Vinté. Rectificació d'errors  
L'IVF podrà rectificar d'ofici l'acord d'atorgament del finançament bonificat quan dels elements que hi figuren es deduïsca que hi ha un error material, de fet o aritmètic.  
  
Vint-i-uné. Seguiment i control ordinari  
1. En el moment de la concessió, l'IVF comprovarà la justificació adequada de l'aplicació de les quantitats rebudes, segons el que disposa l'article 13 d'aquesta convocatòria, i determinarà si hi ha concurrència amb altres ajudes no compatibles amb el finançament bonificat.   
  
2. L'IVF haurà de fer actuacions específiques de control com a conseqüència de denúncies o de l'existència d'indicis de frau o irregularitats en l'execució de l'activitat finançada a l'empara d'aquesta convocatòria.   
3. El Consell General de l'Institut Valencià de Finances, o l'òrgan d'administració en què aquest delegue aquesta funció, aprovarà el Pla d'informació i control que haurà d'integrar-se com a annex en els contractes de préstec que es formalitzen entre l'IVF i els beneficiaris del finançament bonificat. Els procediments inclosos en el pla seran vinculants per a aquests últims i el seu incompliment serà causa de venciment anticipat del contracte de préstec i de reembossament total de l'import percebut (inclòs el tram no reembossable), dels interessos bonificats i el corresponent interés legal. L'elaboració i l'execució del pla de control les haurà de dur a terme el personal de l'IVF, o una empresa especialitzada, que haja contractat a aquest efecte l'Institut.   
  
4. El procediment d'informació i control preveurà l'elaboració d'un informe final de seguiment, en un termini màxim de sis mesos a comptar de la formalització de l'operació. Aquest informe avaluarà el grau de compliment dels requisits d'elegibilitat i la justificació documental de la inversió que s'ha fet. El procediment d'informació o control establirà el termini d'elaboració de l'informe esmentat, que podrà encarregar-se a un expert independent alié a l'IVF, amb experiència suficient en el control de subvencions atorgades per l'Administració. El procediment d'informació i control establirà el percentatge d'empreses que, tenint en compte el tipus de finançament acordat i la naturalesa del client, haurà de sotmetre's a l'avaluació final de seguiment.  
  
5. Al cap de sis mesos de la data de formalització del contracte de finançament, l'IVF incorporarà al compte justificatiu del projecte finançat:   
i. Sol·licitud de finançament, incorporant-hi tota la informació aportada pel sol·licitant en el moment de sol·licitar el préstec, així com la requerida posteriorment per l'IVF, a fi de completar la proposta d'atorgament de finançament al director general de l'IVF.  
ii. Una resolució del director general de l'IVF en què s'acorde la concessió del finançament, així com l'autorització per a efectuar els desembossaments que, d'acord amb aquesta convocatòria, calga fer en virtut del finançament atorgat.  
iii. Contracte de préstec subscrit entre les parts.  
iv. Justificant del desembossament efectuat per l'IVF corresponent, si és el cas, a cada tram del finançament, amb identificació de la data de pagament i el compte corrent utilitzat per a transferir l'import sol·licitat.   
  
v. Resolucions del director general de l'IVF de modificació de l'Acord de concessió del finançament bonificat, segons els articles 18 i 19 d'aquesta convocatòria.   
vi. Informe final de seguiment, si és procedent.   
  
Vint-i-dosé. Control extern  
1. Al marge del seguiment i el control ordinari que efectue l'IVF, els beneficiaris del finançament bonificat atorgat per l'IVF quedaran subjectes al control financer que corresponga a la Intervenció General de la Generalitat, així com a les actuacions de comprovació previstes en la normativa de la Sindicatura de Comptes o altres òrgans competents.  
  
2. En el contracte de préstec que han de formalitzar l'IVF i el sol·licitant-beneficiari, haurà de constar el sotmetiment exprés d'aquest a les facultats de comprovació i control extern dels organismes que s'esmenten en l'apartat anterior.  
3. La negativa o l'obstrucció a les labors de control de la Intervenció General de la Generalitat Valenciana o de la Sindicatura de Comptes serà causa de venciment anticipat del contracte de préstec i de reembossament total de l'import percebut (incloent-hi el tram no reembossable, si és el cas), dels interessos bonificats i l'interés legal corresponent.  
  
  
Vint-i-tresé. Revocació unilateral de la bonificació a instàncies de l'IVF   
1. El contracte de préstec que es formalitze haurà de reconéixer expressament la facultat que tindrà l'IVF de declarar unilateralment la revocació de la bonificació, totalment o parcialment segons corresponga, quan es produïsca algun dels casos següents:   
a. L'impagament de dues liquidacions consecutives, corresponents a diferents venciments, de capital i/o interessos de qualsevol dels trams, si és el cas, d'acord amb el pla de venciments previst en el contracte de préstec.   
b. La novació a instàncies del prestatari del préstec subscrit amb l'IVF que modifique la qualificació del risc creditici d'acord amb el sistema intern d'anàlisi de riscos de l'IVF. En aquest cas, i sempre que l'empresa puga acreditar el compliment dels objectius del projecte que haja donat lloc a la concessió del finançament bonificat, es revocarà únicament la bonificació pendent de reportar, i la bonificació reportada quedarà consolidada, incloent-hi, si és el cas, la part reportada del tram no reembossable, fins a la data de la novació del préstec.   
  
2. Així mateix, seran causes de revocació unilateral de la bonificació, total o parcial segons corresponga, les següents:   
a. Obtenció del finançament bonificat falsejant les condicions requerides per a fer-ho o ocultant les que ho haurien impedit.   
b. Incompliment total o parcial de l'objectiu, de l'activitat, del projecte o la no adopció del comportament que fonamenten la concessió del finançament bonificat.   
c. Incompliment de l'obligació de justificació o la justificació insuficient, en els termes que preveu aquesta convocatòria.   
d. Resistència, excusa, obstrucció o negativa a les actuacions de comprovació i control financer previstes en aquesta convocatòria, així com l'incompliment de les obligacions comptables, registrals o de conservació de documents quan es derive d'això la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats objecte del finançament bonificat.   
  
e. Incompliment de les obligacions imposades als beneficiaris en l'aprovació del finançament bonificat sempre que afecten o es referisquen a la manera en què s'han d'aconseguir els objectius, fer l'activitat, executar el projecte o adoptar el comportament que fonamenta la concessió del finançament.   
f. Incompliment de les obligacions imposades als beneficiaris, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats objecte del finançament bonificat o la concurrència de la bonificació amb altres ajudes, ingressos o recursos públics que resulten incompatibles amb aquesta.  
  
g. L'adopció d'una decisió de recuperació per part de la Comissió Europea, de la qual es derive una necessitat de reintegrament.   
3. El contracte de préstec haurà d'incloure expressament les causes de revocació unilateral de la bonificació a instàncies de l'IVF que preveuen els apartats anteriors d'aquest article, que estableixen expressament que, en el moment que a l'IVF li consten fefaentment les circumstàncies fàctiques indicades, suspendrà immediatament la disposició dels fons pendents. Al mateix temps, el contracte haurà de preveure una condició resolutòria susceptible de ser activada per l'IVF en el moment que li consten fefaentment les circumstàncies expressades, així com una astricció en virtut de la qual, produïda la revocació de la bonificació per les causes esmentades, el beneficiari haurà de reintegrar el total de l'import bonificat, incloent-hi el tram no reembossable, si és el cas, els interessos bonificats i els interessos legals resultants, sense perjudici del que estableix l'article 23.1.b.  
  
Vint-i-quatré. Cancel·lació anticipada total o parcial del préstec  
Els beneficiaris podran sol·licitar la cancel·lació anticipada total o parcial del préstec una vegada formalitzat. En tals casos, i sempre que s'haja acreditat degudament el compliment de l'objecte d'aquesta Convocatòria, l'acreditat consolidarà la totalitat del Tram No Reembossable. Respecte de la bonificació de la quota d'interés, consolidarà la part reportada fins al moment de la cancel·lació anticipada renunciant a la bonificació pendent de reportar per la part del préstec cancel·lada anticipadament.  
  
Vint-i-cinqué. Publicitat del finançament bonificat  
En acceptar el finançament bonificat, el beneficiari autoritza l'IVF a donar publicitat a tercers del préstec concedit, a través de la Base de dades nacional de subvencions, dels comptes anuals de l'IVF o de qualsevol altre mitjà que l'Institut considere oportú.   
El beneficiari haurà de publicitar el finançament bonificat obtingut a l'empara d'aquesta convocatòria mitjançant la col·locació d'uns distintius prèviament facilitats per l'IVF en zones visibles prop dels assortidors de carburant.  
En compliment de la Llei 1/2022, de 13 d'abril, de transparència i bon govern de la Comunitat Valenciana els subjectes beneficiaris de l'ajuda hauran de complir les següents obligacions de transparència:  
1. Les entitats privades que perceben durant el període d'un any natural ajudes o subvencions de les entitats recollides en l'article 3 de la present llei en una quantia superior a 50.000 euros, o quan les ajudes o subvencions percebudes representen almenys el 40% del total dels seus ingressos anuals, sempre que aconseguisquen com a mínim la quantitat de 5.000 euros hauran de complir les obligacions de publicitat activa recollides en el capítol ii del títol i de la Llei 19/2013, de 9 de desembre, de transparència, accés a la informació pública i bon govern.  
Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
2. Sense perjudici de les obligacions previstes en l'apartat anterior, totes les entitats o persones beneficiàries d'ajudes hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de bonificació o subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats o persones beneficiàries d'ajudes o subvencions estan obligades a subministrar a l'entitat concedent, previ requeriment, tota la informació que siga necessària per al compliment aquesta de les obligacions previstes en la llei de transparència que aquesta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que el mateix haguera sigut atés, l'òrgan que ha realitzat el requeriment podrà acordar, previ advertiment i audiència a l'interessat, la imposició de multes coercitives en els termes previstos en l'article 5 de la Llei 1/2022.  
  
4. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
  
Vint-i-sisé. Aclariments sobre aspectes puntuals de la convocatòria  
  
Correspondrà a la Direcció General de l'IVF establir criteris interpretatius en relació amb la present convocatòria, elaborats a petició pròpia o amb la sol·licitud de qualsevol beneficiari potencial del finançament bonificat. L'IVF inclourà una bústia d'accés públic en la seua pàgina web (http://prestamos.ivf.es/va), a fi que els beneficiaris de la línia puguen sol·licitar els aclariments que consideren pertinents. Les qüestions que requerisquen interpretar algun article seran objecte de resolució d'aclariment per part de la Direcció General. Aquestes resolucions seran publicades en el lloc web de l'IVF i en el Diari Oficial de la Generalitat Valenciana.  
  
Vint-i-seté. Política antifrau   
Qualsevol persona que tinga coneixement de fets que puguen ser constitutius de frau o irregularitat en relació amb projectes o operacions finançades totalment o parcialment a càrrec de fons procedents de la Unió Europea en el marc d'aquesta convocatòria podrà posar aquests fets en coneixement del Servei Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat per aquest servei en el web:   
  
https://www.igae.pap.hacienda.gob.es/sitios/igae/ca-ES/snca/paginas/inicio.aspx  
  
  
Vint-i-huité. Eficàcia   
Aquesta convocatòria començarà a tindre efectes a partir de l'endemà de publicar-se en el Diari Oficial de la Generalitat Valenciana i en el lloc web de l'IVF.   
  
  
  
  
ANNEX I  
Definició de petita i mitjana empresa  
  
Article 1. Empresa  
Es considerarà empresa tota entitat, independentment de la forma jurídica que tinga, que exercisca una activitat econòmica. En particular, es consideraran empreses les entitats que exercisquen una activitat artesanal o altres activitats a títol individual o familiar, així com les societats de persones i les associacions que exercisquen una activitat econòmica de manera regular.  
  
Article 2. Efectius i límits financers que defineixen les categories d'empreses  
1. La categoria de microempreses, petites i mitjanes empreses (pimes) està constituïda per les empreses que ocupen menys de 250 persones i amb un volum de negocis anual que no excedeix els 50 milions d'euros o amb un balanç general anual que no excedeix els 43 milions d'euros.  
2. En la categoria de les pimes, es defineix petita empresa com una empresa que ocupa menys de 50 persones i amb un volum de negocis anual o un balanç general anual no superior a 10 milions d'euros.   
3. En la categoria de les pimes, es defineix microempresa com una empresa que ocupa menys de 10 persones i amb un volum de negocis anual o un balanç general anual no superior a 2 milions d'euros.  
  
Article 3. Tipus d'empreses considerades per al càlcul dels efectius i els imports financers   
1. És una ?empresa autònoma- la que no pot qualificar-se ni com a empresa associada d'acord amb l'apartat 2 ni com a empresa vinculada segons l'apartat 3.  
2. Són ?empreses associades- totes les empreses que no es poden definir com a empreses vinculades d'acord amb l'apartat 3 i entre les quals hi ha la relació següent: una empresa (empresa participant) posseeix, per si mateixa o conjuntament amb una o més empreses vinculades, d'acord amb l'apartat 3, el 25 % o més del capital o dels drets de vot d'una altra empresa (empresa participada).  
No obstant això, una empresa podrà rebre la qualificació d'autònoma, sense empreses associades, encara que arribe al límit màxim del 25 % o el supere, quan estiguen presents les categories d'inversors següents, i a condició que entre aquests, individualment o conjuntament, i l'empresa en qüestió no hi haja els vincles que es descriuen l'apartat 3:   
  
a) societats públiques de participació, societats de capital de risc, persones físiques o grups de persones físiques que duguen a terme una activitat regular d'inversió en capital de risc (inversors providencials o business angels) i invertisquen fons propis en empreses sense cotització borsària, sempre que la inversió d'aquests inversors providencials en la mateixa empresa siga inferior a 1.250.000 €;  
b) universitats o centres d'investigació sense fins lucratius;  
c) inversors institucionals, incloent-hi els fons de desenvolupament regional;   
d) autoritats locals autònomes amb un pressupost anual de menys de 10 milions d'euros i una població inferior a 5.000 habitants.  
3. Són ?empreses vinculades- les empreses entre les quals hi ha alguna de les relacions següents:  
a) una empresa té la majoria dels drets de vot dels accionistes o socis d'una altra empresa;  
b) una empresa té dret a nomenar o revocar la majoria dels membres de l'òrgan d'administració, direcció o control d'una altra empresa;  
  
c) una empresa té dret a exercir una influència dominant sobre una altra, en virtut d'un contracte formalitzat amb aquesta o d'una clàusula estatutària de la segona empresa;  
d) una empresa, accionista d'una altra o associada a una altra, controla sola, en virtut d'un acord subscrit amb altres accionistes o socis de la segona empresa, la majoria dels drets de vot dels seus accionistes o socis.  
Es presumirà que no hi ha una influència dominant quan els inversors que s'enumeren en l'apartat 2, paràgraf segon, no tinguen una implicació directa o indirecta en la gestió de l'empresa en qüestió, sense perjudici dels drets que els corresponguen en la seua condició d'accionistes.  
Les empreses que mantinguen qualsevol de les relacions que preveu el paràgraf primer a través d'una altra o altres empreses, o amb els inversors enumerats en l'apartat 2, es consideraran també vinculades.  
  
Així mateix, es consideraran empreses vinculades les que mantinguen alguna d'aquestes relacions a través d'una persona física o un grup de persones físiques que actuen de comú acord, si aquestes empreses exerceixen l'activitat o part d'aquesta en el mateix mercat de referència o en mercats contigus.  
Es considerarà ?mercat contigu- el mercat d'un producte o un servei situat en una posició immediatament anterior o posterior a la del mercat en qüestió.  
4. A excepció dels casos que s'esmenten en l'apartat 2, paràgraf segon, una empresa no es podrà considerar pime si el 25 % o més del seu capital o dels seus drets de vot estan controlats, directament o indirectament, per un o més organismes públics, conjuntament o individualment.  
5. Les empreses podran efectuar una declaració relativa a la seua qualificació com a empresa autònoma, associada o vinculada, així com a les dades relatives als límits que s'enuncien en l'article 2. Podrà efectuar-se aquesta declaració, encara que el capital estiga distribuït de manera que no es puga determinar amb precisió qui el posseeix, i, en aquest cas, l'empresa podrà declarar de bona fe que pot tindre la presumpció legítima que el 25 % o més del seu capital no pertany a una altra empresa ni el posseeix conjuntament amb empreses vinculades entre si. Aquestes declaracions no eximiran dels controls i les verificacions que preveuen les normatives nacionals o de la Unió.   
  
Article 4. Dades que cal tindre en compte per a calcular els efectius, els imports financers i el període de referència  
1. Les dades seleccionades per al càlcul del personal i els imports financers seran les que corresponguen a l'últim exercici comptable tancat i s'han de calcular sobre una base anual. Es tenen en compte a partir de la data en què es tanquen els comptes. El total de volum de negocis es calcula sense l'Impost sobre el Valor Afegit (IVA) ni tributs indirectes.  
2. Quan una empresa, en la data de tancament dels comptes, constate que s'han excedit en un sentit o en un altre, i sobre una base anual, els límits d'efectius o financers que s'enuncien en l'article 2, aquesta circumstància només li farà adquirir o perdre la qualitat de mitjana o petita empresa, o de microempresa, si aquest excés es produeix en dos exercicis consecutius.  
3. En empreses de nova creació que no hagen tancat encara els comptes, s'utilitzaran dades basades en estimacions fiables efectuades durant l'exercici financer.  
  
Article 5. Efectius  
Els efectius correspondran al nombre d'unitats de treball anual (UTA), és a dir, al nombre de persones que treballen en l'empresa en qüestió o per compte d'aquesta empresa a temps complet durant tot l'any de què es tracte. El treball de les persones que no treballen tot l'any, o treballen a temps parcial, independentment de la duració del seu treball, o el treball estacional es computaran com a fraccions d'UTA. En els efectius s'inclouran les categories següents:  
a) assalariats;  
b) persones que treballen per a l'empresa, que tinguen amb aquesta un vincle de subordinació i estiguen assimilades a assalariats d'acord amb el dret nacional;   
c) propietaris que dirigisquen la seua empresa;  
d) socis que exercisquen una activitat regular en l'empresa i gaudisquen d'avantatges financers per part de l'empresa.  
Els aprenents o els alumnes de Formació Professional amb contracte d'aprenentatge o Formació Professional no es comptabilitzaran dins dels efectius. No es comptabilitzarà la duració dels permisos de maternitat o dels permisos parentals.  
  
Article 6. Determinació de les dades de l'empresa  
1. En el cas de les empreses autònomes, les dades, incloent-hi els efectius, es determinaran únicament sobre la base dels comptes d'aquesta empresa.  
2. Les dades, incloent-hi els efectius, d'una empresa amb empreses associades o vinculades es determinaran sobre la base dels comptes i altres dades de l'empresa, o bé, si n'hi ha, sobre la base dels comptes consolidats de l'empresa, o dels comptes consolidats en què l'empresa estiga inclosa per consolidació.  
A les dades que preveu el paràgraf primer s'agregaran les dades de les possibles empreses associades amb l'empresa en qüestió, situades en posició immediatament anterior o posterior a aquesta. L'agregació serà proporcional al percentatge de participació en el capital o en els drets de vot (el més elevat d'aquests dos percentatges). En cas de participacions encreuades, s'aplicarà el percentatge més elevat.  
A les dades que es preveuen en els paràgrafs primer i segon s'afegirà el 100 % de les dades de les empreses que puguen estar directament o indirectament vinculades a l'empresa en qüestió i que no s'hagen inclòs en els comptes per consolidació.  
3. A l'efecte de l'aplicació de l'apartat 2, les dades de les empreses associades amb l'empresa en qüestió han de procedir dels comptes, consolidats si n'hi ha, i de les altres dades, a què s'haurà d'afegir el 100 % de les dades de les empreses vinculades a aquestes empreses associades, excepte si les seues dades comptables ja s'han inclòs per consolidació.  
  
A l'efecte de l'aplicació de l'apartat 2, les dades de les empreses vinculades a l'empresa en qüestió han de procedir dels seus comptes, consolidats, si n'hi ha, i de la resta de dades. A aquestes s'han d'agregar proporcionalment les dades de les empreses que puguen estar associades a aquestes empreses vinculades, situades en posició immediatament anterior o posterior a aquestes, excepte si s'han inclòs ja en els comptes consolidats en una proporció almenys equivalent al percentatge que es defineix en l'apartat 2, paràgraf segon.  
4. Quan en els comptes consolidats no consten els efectius d'una empresa donada, es calcularan incorporant de manera proporcional les dades relatives a les empreses amb les quals l'empresa estiga associada, i afegint-hi les relatives a les empreses amb què estiga vinculada.